Dôvodová správa

A.	Všeobecná časť

Ministerstvo práce, sociálnych vecí a rodiny Slovenskej republiky vypracovalo na základe Plánu legislatívnych úloh vlády na rok 2005 návrh  zákona, ktorým sa mení a dopĺňa zákon č. 235/1998 Z. z. o príspevku pri narodení dieťaťa, o príspevku rodičom, ktorým sa súčasne narodili tri deti alebo viac detí alebo ktorým sa v priebehu dvoch rokov opakovane narodili dvojčatá a ktorým sa menia ďalšie zákony v znení neskorších predpisov.
Príspevok pri narodení dieťaťa je rodinná dávka, ktorá bola Zmluvou o pristúpení k Európskej únii zaradená do Prílohy II, časť II „Osobitné príspevky pri narodení alebo osvojení dieťaťa“ nariadenia Rady EHS č. 1408/71 o uplatňovaní systémov sociálneho zabezpečenia na zamestnané osoby, samostatne zárobkovo činné osoby a členov ich rodín pohybujúcich sa v rámci spoločenstva. Na rodinné dávky uvedené v citovanej prílohe sa nevzťahujú ustanovenia článku 1 písm. u) bodu (i) nariadenia Rady EHS č. 1408/71, teda nespadajú do vecného rozsahu nariadenia Rady EHS č. 1408/71 a nepodliehajú koordinácii systémov sociálneho zabezpečenia migrujúcich pracovníkov, čo v praxi spôsobuje duplicitné vyplácanie tejto dávky oprávnenej osobe, ak splní podmienky nároku v cudzine aj v Slovenskej republike.
V posledných rokoch sa neustále zvyšuje počet detí narodených mimo územia Slovenskej republiky. Navrhovaná právna úprava zjednodušuje uplatnenie nároku na príspevok pri narodení dieťaťa oproti platnému právnemu stavu v prípade, ak sa dieťa narodilo matke v cudzine a  zároveň  minimalizuje možnosť duplicitnej výplaty tejto dávky. 
S prihliadnutím na účel príspevku pri narodení dieťaťa sa navrhuje skrátiť lehota na uplatnenie nároku na tento príspevok z doterajšej jednoročnej lehoty na šesť mesiacov. Poznatky z uplatňovania nároku na príspevok pri narodení dieťaťa potvrdzujú, že väčšina rodičov si nárok na príspevok uplatňuje v priebehu prvého polroka veku dieťaťa,  napr. v roku 2004 si uplatnilo nárok na príspevok pri narodení dieťaťa v období od šesť mesiacov do jedného roka veku dieťaťa 351 poberateľov z celkového počtu 51 973 poberateľov. Rovnaké skrátenie lehoty sa navrhuje aj na uplatnenie nároku na príspevok rodičom.
  Sprísnenie podmienok nároku na príspevok pri narodení dieťaťa v súvislosti s opustením dieťaťa matkou v zdravotníckom zariadení a  skrátenie obdobia na jeho uplatnenie  prispieva k zabráneniu zneužívania tejto sociálnej dávky a nemá vplyv na čerpanie finančných prostriedkov na výplatu tohto príspevku.
V záujme zvýšenia priamej pomoci štátu rodinám sa navrhuje vyplácať zvýšený príspevok pri narodení dieťaťa nielen rodičom, ktorým sa narodili súčasne tri detí a viac detí, ale aj rodičom, ktorým sa narodili dvojčatá. Ročne  sa  narodí  cca   1 100 dvojčiat a  výdavky rodičov na zabezpečenie ich výbavy sa z toho dôvodu znásobujú, čo však doteraz platná právna úprava nezohľadňovala.
Prijatie nového zákona o rodine sa premietlo do ustanovení, ktorými sa rieši poskytovanie príspevku pri narodení dieťaťa a príspevku rodičom v prípade náhradnej rodinnej starostlivosti. 

Odhad čerpania finančných prostriedkov na zvýšený príspevok pri narodení dieťaťa rodičom dvojčiat v rokoch 2005 až 2008 v Sk.
									Tabuľka č. 1
	rok	
	od 1.8. 2005	2006	2007	2008	
Počet živonarodených dvojčiat	397	1 120	1 120	1 120	
Suma zvýšeného príspevku pri narodení dieťaťa v Sk	od 1.8. 	od 1.9.* 	do 1.9.	od 1.9.	do 1.9.	od 1.9.	do 1.9.	od 1.9.	
	2 180	2 230	2 230	2 280	2 280	2 320	2 320	2 360	
Odhad čerpania v Sk	877 920	2 508 100	2 562 000	2 606 800	

*) Poznámka: Podľa § 4 ods. 3 môže vláda Slovenskej republiky zvýšiť príspevok pri narodení dieťaťa nariadením k 1. septembru kalendárneho roka.

	Pri odhade čerpania finančných prostriedkov na zvýšený príspevok pri narodení dieťaťa sa vychádzalo z údajov Štatistického úradu Slovenskej republiky o počte živonarodených dvojčiat od roku 1996.  
	Pri úprave sumy zvýšeného príspevku pri narodení dieťaťa v rokoch 2005 až 2008 sa zohľadnila aktualizovaná prognózovaná miera inflácie na roky  2005 až 2008 vypracovaná Ministerstvom financií Slovenskej republiky. 
V roku 2005 si čerpanie finančných prostriedkov na zvýšený príspevok pri narodení dieťaťa rodičom dvojčiat vyžiada spolu cca 878 tis. Sk pri účinnosti novely zákona o príspevku pri narodení dieťaťa, o príspevku rodičom, ktorým sa súčasne narodili tri deti a viac detí alebo ktorým sa v priebehu dvoch rokov opakovane narodili dvojčatá od 1. júla 2005. Navýšenie čerpania finančných prostriedkov na zvýšený príspevok pri narodení pre rodičov dvojčiat v roku 2006 bude predstavovať cca 2,5 mil. Sk, v roku 2007 cca 2,56 mil. Sk a cca 2,6 mil. Sk v roku 2008.
Predpokladané čerpanie finančných prostriedkov súvisiacich s návrhom zákona bude riešené v rámci rozpočtovej kapitoly Ministerstva práce, sociálnych vecí a rodiny Slovenskej republiky a nepredstavuje ďalšie navýšenie finančných prostriedkov nad rámec schváleného rozpočtu.
Ministerstvo financií Slovenskej republiky predložilo stanovisko k návrhu zákona listom z 11. apríla 2005.
Návrh zákona nemá dopad na štátny rozpočet.
	Návrh zákona nemá dopad na rozpočty obcí a na rozpočty vyšších územných   celkov.

	Návrh zákona nemá vplyv na zamestnanosť a na tvorbu pracovných miest.

	Návrh zákona je v súlade s Ústavou Slovenskej republiky.

	Vzhľadom na doložku zlučiteľnosti návrhu zákona s právom Európskych spoločenstiev a s právom Európskej únie nie je možné vypracovať tabuľku zhody ani aproximačnej prílohy.

Doložka zlučiteľnosti návrhu zákona s právom Európskych spoločenstiev
a s právom Európskej únie

1.	Navrhovateľ zákona: vláda Slovenskej republiky

2.	Názov návrhu zákona: Zákon, ktorým sa mení a dopĺňa zákon č. 235/1998 Z. z. o príspevku pri narodení dieťaťa, o príspevku rodičom, ktorým sa súčasne narodili tri deti alebo viac detí alebo ktorým sa v priebehu dvoch rokov opakovane narodili dvojčatá a ktorým sa menia ďalšie zákony v znení neskorších predpisov.
3.	Záväzky Slovenskej republiky vo vzťahu k Európskym spoločenstvám a k Európskej   únii:
      Vzhľadom na členstvo Slovenskej republiky v Európskej únii je vyjadrovanie záväzkov Slovenskej republiky vo vzťahu k Európskym spoločenstvám a k Európskej únii z hľadiska priorít aproximácie práva podľa čl. 70 Európskej dohody o pridružení, Bielej knihy, Partnerstva pre vstup, Národného programu pre prijatie acquis communautaire, screeningu, Pravidelnej správy Európskej komisie o stave pripravenosti Slovenskej republiky na členstvo v Európskej únii bezpredmetné. S prihliadnutím  na  výlučne vnútroštátny  charakter  návrhu zákona je  vyjadrovanie sa k záväzkom podľa Aktu o podmienkach pristúpenia Slovenskej republiky  k   Európskej únii bezpredmetné.
4.	Problematika návrhu zákona  je upravená v sekundárnom práve:
 Nariadenie Rady EHS č. 1408/71 o uplatňovaní systémov sociálneho zabezpečenia na zamestnané osoby, samostatne zárobkovo činné osoby a členov ich rodín pohybujúcich sa v rámci spoločenstva.
Nariadenie Rady  EHS č. 574/72, ktoré ustanovuje postup pri uplatňovaní Nariadenia  Rady EHS č. 1408/71.
Nariadenie (ES) č. 883/2004 Európskeho parlamentu a Rady z 29. apríla 2004 o koordinácii systémov sociálneho zabezpečenia (uplatňuje sa po dátume nadobudnutia účinnosti vykonávacieho nariadenia).
5.	Stupeň zlučiteľnosti návrhu zákona s právom Európskych spoločenstiev a s právom   Európskej únie: vzhľadom na vnútroštátny charakter problematiky návrhu zákona, vyplývajúci z čl. 5 Zmluvy o založení Európskeho spoločenstva v znení Zmluvy z Nice – princíp subsidiarity, je vyjadrovanie stupňa zlučiteľnosti návrhu zákona s právom ES/EÚ bezpredmetné.
6.	Gestor: Ministerstvo práce, sociálnych vecí a rodiny Slovenskej republiky.

7.	Účasť expertov pri príprave návrhu zákona a ich stanovisko k zlučiteľnosti návrhu zákona s právom ES/EÚ: pri príprave návrhu zákona nebola účasť expertov, ani iná forma spolupráce.

B. Osobitná časť 

K bodom 1 a 2
Rozširuje sa možnosť poskytovania príspevku rodičom aj v situácii, ak sa v rodine v priebehu dvoch rokov narodia nielen opakovane dvojčatá, ale aj kombinácia  dvojčiat a trojčiat alebo viac súčasne narodených detí.

K bodom 3 až 5
	Ide o legislatívno-technickú zmenu, ktorá súvisí s prijatím nového zákona o rodine.

K bodu 6
	Návrhom sa dopĺňajú situácie, pri existencii ktorých nevzniká oprávnenej osobe nárok na príspevok pri narodení dieťaťa. Ide  o tieto situácie: 
-	nárok na príspevok nevznikne matke dieťaťa, ktorá svojvoľne opustí svoje dieťa krátko po  jeho narodení v zdravotníckom zariadení a záujem o svoje dieťa prejaví až po určitom čase napr. na základe výzvy zdravotníckeho zariadenia,
-	nárok  na príspevok nevznikne ani v situácii, ak sa dieťa narodilo v cudzine a krajina, v ktorej sa dieťa narodilo, vyplatila oprávnenej osobe príspevok pri narodení alebo inú dávku obdobného charakteru, čím sa predíde duplicitnému vyplácaniu dávky.
	
K bodu 7
	Navrhuje sa vyplácať zvýšený príspevok pri narodení dieťaťa aj v prípade, ak sa v rodine narodia dvojčatá a dožijú sa 28 dní.

K bodu 8
	Úpravou ustanovenia sa spresňujú podmienky nároku na príspevok rodičom v súvislosti s rozšírením možnosti poskytovať tento príspevok aj v prípade, ak sa v rodine v priebehu dvoch rokov narodí viac ako štyri deti. 

K bodom 9 a 10
	V súvislosti s uplatnením nároku na príspevok pri narodení dieťaťa sa navrhuje nové znenie prvých dvoch odsekov. V prvom odseku sa vymenúvajú osobné údaje, ktoré uvedie oprávnená osoba v písomnej žiadosti o príspevok pri narodení dieťaťa alebo príspevok rodičom, a ktoré platiteľ môže spracovávať len na účel týchto príspevkov.
V druhom odseku sa oprávnenej osobe umožňuje  preukázať narodenie dieťaťa v cudzine okrem rodného listu dieťaťa vydaného osobitnou matrikou aj rodným listom alebo iným obdobným dôkazom o narodení dieťaťa vydaným v cudzine. 

K bodu 11
	Navrhuje sa skrátiť lehota na uplatnenia nároku na príspevok pri narodení dieťaťa  a príspevok rodičom z jedného roka na šesť mesiacov vzhľadom na účel príspevku, t. j. zabezpečenie výbavy pre novorodenca.

K bodu 12
	Prechodným ustanovením sa navrhuje pri poskytovaní príspevku  postupovať podľa doterajších predpisov v prípade, ak sa dvojčatá narodili pred účinnosťou tohto návrhu zákona. 

K Čl. II

Účinnosť zákona sa navrhuje 1. augusta 2005.